ועדת הכלכלה, כנסת 18, פרוטוקול מספר 811, 2012-03-26 12:50

כרמל שאמה-הכהן: צהריים טובים.

כרמל שאמה-הכהן: אנחנו מתחילים את הישיבה השנייה היום של ועדת הכלכלה.

כרמל שאמה-הכהן: על סדר היום – תקנות הגנת הצרכן (חובת גילוי מוצר מזון בפיקוח), התשע"ב-2012.

כרמל שאמה-הכהן: ניתן את רשות הדיבור בפתח הדיון לחבר הכנסת רוברט טיבייב שהייתה לו הצעת חוק דומה בעניין, נכון?

כרמל שאמה-הכהן: אני זוכר טוב?

רוברט טיבייב: זוכר טוב.

כרמל שאמה-הכהן: בבקשה, זכות הדיבור שלך.

רוברט טיבייב: תודה, אדוני היושב ראש.

רוברט טיבייב: מצאתם את הזמן המתאים להעביר את התקנות.

רוברט טיבייב: בדיוק יש לנו זמן - -

כרמל שאמה-הכהן: פגרה, יש זמן פנוי, לא?

רוברט טיבייב: נכון, פגרה, ממש ככה.

רוברט טיבייב: יש לנו גם פריימריס על הראש.

אתי בנדלר: אבל בשל חשיבות הנושא - -

רוברט טיבייב: נכון, עזבתי הכול, הגעתי לפה.

כרמל שאמה-הכהן: מה אני אמור להסיק מזה שהגעת באמצע פריימריס, שהמצב שלכם טוב מדי או שכבר ויתרתם?

רוברט טיבייב: מצוין.

רוברט טיבייב: עכשיו אני רוצה להגיד לכל הקהל: תבואו – ננצח.

כרמל שאמה-הכהן: זה תמיד נכון, השאלה היא מי ינצח.

רוברט טיבייב: ברור, ברור – אנחנו ננצח.

רוברט טיבייב: זאת הצעת חוק ששותפים לה חברים מכל הסיעות – גם מהאופוזיציה וגם מהקואליציה, גם חרדים, גם חילונים, גם מוסלמים, גם יהודים.

רוברט טיבייב: היא אומרת דבר הכי פשוט בעולם, ובצדק: המוצרים שנמצאים בפיקוח של הממשלה – אנשים צריכים לדעת מה המוצר הזה, וזה דבר הוגן.

רוברט טיבייב: זה לדעתי, צריך להיות טוב.

רוברט טיבייב: עכשיו שוחחתי עם הנציגים של משרד התמ"ת, אבל כנראה את הוויכוח נעביר לתוך הדיון פה בוועדה.

רוברט טיבייב: יש לנו כבר התאמות.

רוברט טיבייב: לי חשוב שעל כל מוצר יהיה מחיר שהרגולטור קבע אותו.

רוברט טיבייב: אנשים צריכים לדעת מה המחיר.

רוברט טיבייב: ברור שיש פיקוח חזק, אבל עדיין יש כל מיני סימנים שלפעמים משחקים עם המחיר.

רוברט טיבייב: היה דיון סוער בוועדת הכלכלה שבו היה לי ויכוח עם שר התמ"ת - -

כרמל שאמה-הכהן: לא נשכח את זה.

רוברט טיבייב: חבל שהוא לא פה, רציתי להתנצל לפניו.

כרמל שאמה-הכהן: אוקיי, זה במקום.

רוברט טיבייב: ההסכם בינינו היה שאני לא מגיש את הצעת החוק, ותוך חודש הוא מגיש את התקנות.

רוברט טיבייב: עבר קצת יותר זמן, אבל זה בסדר, חיכינו בסבלנות, הגענו.

רוברט טיבייב: עברתי על כל התקנות, ובגדול – הכול בסדר, חוץ מדבר אחד, ותכף כנראה נגיע לאיזושהי הבנה והתאמה.

רוברט טיבייב: תודה רבה, אדוני היושב ראש.

כרמל שאמה-הכהן: בבקשה.

כרמל שאמה-הכהן: הממשלה, בבקשה.

חנה וינשטוק  טירי: כמה דברי רקע: בעקבות מחאת הקוטג' שהתחילה בקיץ הוקמה ועדה במשרד התמ"ת כדי לבדוק את מחירי החלב, אחרי זה הוקמה ועדה באופן כללי כדי לבדוק את כל סוגיית מחירי המזון.

חנה וינשטוק  טירי: יש ועדת מזון למשרד התמ"ת כדי לבדוק את הסיבה ליוקר המחיה.

חנה וינשטוק  טירי: הוועדה בדקה את כל נושא של "שרשרת המזון" – כמו שאומרים – משלב המגדלים ועד שלב הקמעונאים ועד שהמוצר מגיע לצרכן כדי לברר היכן הכשלים נעוצים.

חנה וינשטוק  טירי: הוועדה לא פרסמה עדיין את המסקנות שלה, אבל במהלך הדיונים עלתה הבעיה שצרכנים רבים לא יודעים מהם המוצרים שבפיקוח, כשההנחה היא שאם המוצר הוא בפיקוח אז מן הסתם המחיר שלו זול יותר יחסית למוצרים אחרים.

חנה וינשטוק  טירי: אנחנו חשבנו שנכון לא לחכות למסקנות הוועדה כדי לקבוע בחוק הגנת הצרכן חובת גילוי לצרכן לגבי המוצרים שבפיקוח.

חנה וינשטוק  טירי: אני חייבת לציין שגם אני עצמי לא ידעתי כצרכנית מהם המוצרים בפיקוח, ואנחנו חושבים שנכון שכל צרכן יידע וכך יוכל לכלכל את צעדיו ואולי באמת להוזיל את סל הקניות שלו.

חנה וינשטוק  טירי: אנחנו קבענו את ההוראה הזאת מכוח סעיף 4 לחוק הגנת הצרכן שמדבר על חובת גילוי, וקבענו דבר פשוט מאוד שאין בו עלויות מסובכות, ואני גם לא חושבת שיש התנגדות מצד בעלי עסקים.

חנה וינשטוק  טירי: סך הכול צריך לכתוב סמוך למוצר שהוא בפיקוח.

חנה וינשטוק  טירי: אני חייבת לציין שאנחנו מדברים על מוצרי מזון ולא על מוצרים בכלל מכיוון שזה נבע ממסקנות ועדת המזון.

חנה וינשטוק  טירי: לא רצינו להרחיב את זה ליותר כי לא ידענו אם יש כשלים לגבי מוצרים אחרים, ורצינו בשלב הראשון להתמקד בכל מה שקשור למוצרי מזון.

חנה וינשטוק  טירי: כל מה שצריך הוא להציב שלט סמוך ככל שניתן למוצר בפיקוח כדי לומר מהו המוצר בפיקוח.

חנה וינשטוק  טירי: אני לא ידעתי, למשל, שגבינה קשה, חצי שמנה – "עמק" הרגילה – היא בפיקוח; שביצים מסוימות הן בפיקוח וביצים אחרות – לא.

חנה וינשטוק  טירי: אני תמיד מתבלבלת ליד דוכן הביצים שמציע מגוון רחב של ביצים - -

אתי בנדלר: דואגים לזה שתתבלבלי, זה בסדר.

חנה וינשטוק  טירי: - - סך הכול לציין לא דורש שלט מיוחד או הדפסה מיוחדת, פשוט צריך לגלות לצרכן מהם המוצרים.

חנה וינשטוק  טירי: אנחנו בחוק כשדיברנו על מהו מוצר מזון בפיקוח דיברנו על מוצר מזון שנקבע לו מחיר, לפי פרק ה' לחוק הפיקוח על מחירי מצרכים ושירותים.

חנה וינשטוק  טירי: רק כמה מילים: חוק הפיקוח קובע רמות פיקוח שונות – יש רמת פיקוח נוקשה שהיא רמת פיקוח של פרק ה' שזה ממש קביעת מחיר; יש רמת פיקוח, לפי פרק ו', שזה לא קביעת מחיר, אלא המחיר הוא מה שהשוק קבע, אבל אם אותו קמעונאי רוצה להעלות את המחיר הוא חייב לבקש היתר להעלאת מחירים; ויש רמת פיקוח, לפי פרק ז' לחוק, שצריך רק לדווח על הרווחיות, ואין התערבות במחיר.

חנה וינשטוק  טירי: אנחנו חשבנו שנכון לקבוע בתקנות האלה שהגילוי יהיה לגבי מוצרים שנקבע להם מחיר, לפי פרק ה', לאותו חוק.

חנה וינשטוק  טירי: זאת אומרת, כאשר השרים ממש קבעו מחיר.

חנה וינשטוק  טירי: באתר משרד התמ"ת יש רשימה של מוצרי מזון שמצויים בפיקוח מחירים.

חנה וינשטוק  טירי: למען הגילוי הנאות אני חייבת לציין שכל מוצרי החלב שמנויים שם – רמת הפיקוח היא לפי פרק ה', אבל הלחם והמלח זה לפי פרק ו', ולכן הם לכאורה לא נכנסים בגדר התקנות.

רוברט טיבייב: שוב, בבקשה, לחדד את הנקודה.

קריאה: הלחם לא בפנים.

חנה וינשטוק  טירי: מאחר שהפיקוח על הלחם נקבע מכוח פרק ו' לחוק הפיקוח על מחירי מצרכים ושירותים, לכאורה, לפי התקנות שאנחנו קבענו אנחנו סברנו מהמקום שנכון לחייב את זה רק על מוצרים שנקבע להם מחיר לפי פרק ה'.

חנה וינשטוק  טירי: רק במוצרים לפי פרק ה' השרים ממש קובעים את המחיר, זאת אומרת הרגולטור ממש מתערב במחיר.

חנה וינשטוק  טירי: אבל אני חייבת לומר שיש לי קצת ספקות בעניין הזה.

חנה וינשטוק  טירי: אולי כדאי להרחיב את זה גם לפרק ו' כי הרגולטור לא קובע מחיר למוצרים שמפוקחים מכוח פרק ו', אבל הוא אומר שהמחיר הוא מה שאתה קבעת, אבל אם אתה רוצה להעלות מחיר אתה צריך לעבור דרכי ולקבל ממני היתר, שזה סוג של פיקוח ויכול להיות שחשוב לצרכן לקבל מידע גם לגבי מוצרי מזון לפי פרק ו'.

חנה וינשטוק  טירי: אני חייבת לומר שאני בחשיבה מחודשת לגבי זה, ואני הייתי רוצה להרחיב את זה גם לפרק ו', לא רק לפי פרק ה'.

רוברט טיבייב: למה לא הכנסתם לתקנות שהיצרן יסמן על גבי כל מוצר את המילים: "מחיר בפיקוח על ידי הממשלה".

רוברט טיבייב: אני כבר לא מדבר על מחיר - - -

כרמל שאמה-הכהן: רגע, תן לה לענות.

חנה וינשטוק  טירי: אתה שאלת האם תהיה חובה לסמן את המחיר שבפיקוח.

חנה וינשטוק  טירי: אנחנו חשבנו על זה והחלטנו שלא לקבוע את זה כחובה.

חנה וינשטוק  טירי: אני זוכרת שבעבר הנושא עלה, זאת לא הפעם הראשונה שהוא עולה.

חנה וינשטוק  טירי: הייתה התנגדות של ההגבלים העסקיים.

חנה וינשטוק  טירי: צריך להבין שכאשר הרגולטור קובע מחיר בדרך כלל המחיר הוא מרבי, זאת אומרת אסור למכור אותו במחיר העולה על המחיר המרבי, אבל מותר לתת הנחות.

חנה וינשטוק  טירי: החשש הוא שאם החוק אומר שחייבים לכתוב את המחיר המרבי אנחנו יוצרים סוג של קרטל בחסות החוק, כי בעצם אני אומרת לקמעונאי שהוא ימכור רק במחיר המרבי - -

לאה ורון: - - - להציב שלט קטן.

לאה ורון: על המוצר מודבק המחיר המרבי, אבל באותו שלט שאתם מציעים בתקנות ייאמר שהעוסק נותן הנחות - -

הילה דוידוביץ- בלומטל: לא, זה - - -

לאה ורון: לא, להפך.

חנה וינשטוק  טירי: חוק הגנת הצרכן קובע חובת הצגת מחיר, בלי קשר לתקנות האלה.

חנה וינשטוק  טירי: זה אומר שעוסק חייב להדביק על גבי המוצר את המחיר האמיתי של המוצר.

חנה וינשטוק  טירי: אם למשל מחירו של אשל הוא 1.58, וזה המחיר בפיקוח, אני יכולה כעוסק להטביע מחיר נמוך יותר, אני יכולה לתת הנחות.

חנה וינשטוק  טירי: חשוב שעל גבי המוצר יהיה מחיר אחד – אני לא רוצה שעל גבי המוצרים יתחילו להיות כל מיני מחירים.

חנה וינשטוק  טירי: אחר כך הם יוסיפו עוד מדבקה של מחיר במבצע, אז בכלל יהיו שלוש מדבקות.

חנה וינשטוק  טירי: אני רוצה שיהיה מחיר אחיד, זה האידיאל של חוק הגנת הצרכן, זה הקונספט.

חנה וינשטוק  טירי: לגבי ההוספה של מחיר בפיקוח – אפשר, למשל, לומר שבקופה הראשית בעל העסק יחזיק קטלוג של מחירים בפיקוח, אבל שזה לא יהיה על המוצר.

אתי בנדלר: - - -

חנה וינשטוק  טירי: אנחנו לא מציעים שזה יהיה על המוצר, אנחנו חוששים שהשוק יתיישר לפי המחיר בפיקוח ולא הייתי רוצה את זה.

רוברט טיבייב: אין לך בעיה – המחיר הנמוך קובע, נכון?

רוברט טיבייב: הכי פשוט.

חנה וינשטוק  טירי: רק אם יש הבדל מדף-קופה, מה זאת אומרת?

הילה דוידוביץ- בלומטל: אם יהיו שתי מדבקות זה עלול ליצור בלגן גם בהיבט הזה - - -

חנה וינשטוק  טירי: יש שתי מדבקות: יש מדבקה אחת עם מחיר כזה ועם מחיר ככה.

חנה וינשטוק  טירי: זה עודף מידע.

חנה וינשטוק  טירי: הצרכן צריך לדעת מחיר כולל, מחיר בשקלים, והמחיר צריך להיות - - -

רוברט טיבייב: הכול בשקלים.

חנה וינשטוק  טירי: אלא אם כן יש פטורים.

כרמל שאמה-הכהן: עוד הערות?

רונן רגב כביר: אין שום מחלוקת על החשיבות של ההסדרה בנושא הזה.

רונן רגב כביר: אמון הציבור גם פנה מספר פעמים בעבר לתמ"ת בנושא.

רונן רגב כביר: הבעיה הקשה מבחינתנו היא עם המתכונת.

רונן רגב כביר: סימון של שילוט על גבי המדפים ועוד באמירה כללית של "קרוב ככל הניתן" – קודם כול זה פשוט לא מעשי.

רונן רגב כביר: בבקרות לקוח סמוי שאנחנו ערכנו ברשתות השיווק, ועוד בגדולות והמסודרות ביותר, כמות המקרים שבהם המחיר ליחידת מידה נמצא במרחק של מטרים מהמוצר.

רונן רגב כביר: זה קורה כל הזמן, וגם אי אפשר להאשים רשתות שמחזיקות מלאי של עשרות אלפי מוצרים אם משהו במקרה סוטה מהמקום.

רונן רגב כביר: הדבר ההגיוני הוא סימון על גבי המוצר.

רונן רגב כביר: לא ברור לי איך לא עלתה האופציה הזאת כברירת המחדל, מה גם שאנחנו מטילים פה נטל מהותי גם על משווקים קטנים.

כרמל שאמה-הכהן: מה הסימון שיהיה על המוצר?

רונן רגב כביר: סימון שהמוצר הזה בפיקוח, וזה המחיר המרבי שנקבע לו.

רונן רגב כביר: הדבר הכי פשוט.

רונן רגב כביר: ואז אתה יודע בוודאות, וקודם כול יש שליטה מלאה.

לאה ורון: תתייחס למה שאמרה עורכת הדין טירי-ויינשטוק.

רונן רגב כביר: שמה?

לאה ורון: שאם העוסק רוצה לקחת מחיר נמוך - -

כרמל שאמה-הכהן: זה משהו אחר.

אתי בנדלר: - - - בפיקוח מחיר מרבי.

רונן רגב כביר: קודם כול שיהיה ברור שזה מוצר בפיקוח, ושיהיה סימון אחיד על המוצר.

חנה וינשטוק  טירי: מי יסמן?

חנה וינשטוק  טירי: אני רוצה להבין.

רונן רגב כביר: היצרן.

חנה וינשטוק  טירי: ואם הממשלה תסיר את הפיקוח על המוצר אז היצרן ייתקע עם מלאים שכתוב עליהם בהדפסה על גבי המוצר - -

כרמל שאמה-הכהן: כמו שעושים בכל דבר אחר הסרת הפיקוח תהיה חודש.

רונן רגב כביר: בדיוק.

רונן רגב כביר: אז הוא נתן תקופת היערכות.

חנה וינשטוק  טירי: - - -

אתי בנדלר: החשש הוא באמת עם איזה מלאי הוא ייתקע כשמדובר בגבינות, לחמים ומלח שולחן.

הילה דוידוביץ- בלומטל: אבל זה היום.

הילה דוידוביץ- בלומטל: אנחנו יודעים מה יהיה מחר בפיקוח?

חנה וינשטוק  טירי: אני לא יודעת מה יהיה מחר.

חנה וינשטוק  טירי: הסרת פיקוח זה מהרגע להרגע, מה זאת אומרת?

חנה וינשטוק  טירי: הממשלה מחליטה שיש תחרות ולא צריך פיקוח – היא מסירה פיקוח.

אתי בנדלר: אז מצוין, שלא תעשה את זה מרגע לרגע.

רונן רגב כביר: דבר ראשון, זה לא נכון.

רונן רגב כביר: הסרת פיקוח היא החלטה של ועדת מחירים אחרי דיון ממושך- -

חנה וינשטוק  טירי: זאת החלטה מאוד מהירה.

רונן רגב כביר: - - דבר שני, אם ירצה היצרן להטביע באמצעות מדבקה הוא יכול לשים את זה באמצעות מדבקה.

רונן רגב כביר: השאלה כרגע היא לא מה הפתרון הטכני, יש מספיק פתרונות – השאלה מי ואיך צריך לייצר את הגילוי.

רונן רגב כביר: אני רוצה לחדד את הנקודה של ההבחנה בין מוצרים: מוצר בפיקוח תמיד מוגדר באופן מאוד ספציפי.

רונן רגב כביר: למשל, חלב בקרטון 3% - כן; חלב בקרטון 3% מועשר בסידן – לא.

רונן רגב כביר: אם יש שלט כללי על המדף שמדבר על חלב בקרטון 3% עדיין חלק גדול מהציבור לא ידע ולא יבחין.

רונן רגב כביר: לכן הפתרון הוא אך ורק סימון על גבי המוצר עצמו.

רוברט טיבייב: אתה ממש מצטט את הצעת החוק.

רונן רגב כביר: וכך צריך להיות.

ירון לוינסון: גם אנחנו ברשות ההסתדרות לצרכנות בדקנו כבר שנים את כל הנושא של המוצרים המפוקחים.

ירון לוינסון: חנה אמרה שהיא לא יודעת את המחיר, ולצערי, גם מי שיודע את המחירים לא תמיד מגלה את המוצרים.

רוברט טיבייב: נכון.

ירון לוינסון: במדפי הביצים אתה תמיד תראה שהמוצר המפוקח יהיה במדף האחרון למטה כי קשה להגיע אליו וקשה לראות אותו; בחלב – כנ"ל, יהיה טשטוש של תחומים; והלחם, שאני לא יודע למה הוא הוצא מפיקוח – לדעתי, חייבים גם אותו לסמן ככל שניתן – כנ"ל יהיה תמיד במדפים התחתונים.

ירון לוינסון: לכן יש טשטוש הנגישות למוצרים המפוקחים וגם בעיה של בלבול בין המוצרים עצמם כי למשל הוסיפו לנו לחלב את ה"מועשר".

ירון לוינסון: בזמנו היה הקוטג' שגם עשו אותו "מועשר".

ירון לוינסון: מנסים לטשטש כל מיני דברים כדי שלצרכן לא יהיה ברור באופן ודאי ושקוף מה הוא הולך לקנות.

ירון לוינסון: אנחנו רוצים ליצור ודאות.

ירון לוינסון: ההצעה הזאת היא בכיוון הנכון, אבל אפשר, לדעתי, לחדד אותה עוד יותר כדי סוף-סוף לעשות סדר במה שקורה בנושא של מוצרים מפוקחים.

ירון לוינסון: לדעתי, רצוי – בכל מקום שניתן – שכן יהיה סימון.

ירון לוינסון: זה לא בהרבה מחירים כי אפשר להגיד במדבקה שהמוצר מפוקח, והמחיר יהיה לחוד.

ירון לוינסון: חוץ מזה תמיד יהיה מחיר נמוך, לא קרה עם זה כלום.

לאה ורון: במדבקה שהמוצר מפוקח אתה כולל את המחיר המרבי או לא כולל בהצעה שלך?

ירון לוינסון: מה זאת אומרת?

ירון לוינסון: יש המחיר שלו.

ירון לוינסון: אם הבן אדם יראה שהוא בפיקוח הוא יראה את המחיר.

אתי בנדלר: לא, לא.

אתי בנדלר: אם יש פער בין המחיר המרבי לבין מחיר ההנחה?

לאה ורון: העוסק יכול לתת הנחה מעבר למחיר.

ירון לוינסון: אבל זה בכל דבר, גם במבצעים אחרים שמעלים את המחירים גם – מה קורה אז?

ירון לוינסון: זה אפשרי?

ירון לוינסון: זה עובד לכל הכיוונים.

חנה וינשטוק  טירי: על הרגולטור אחר כך לעבור בשווקים ולראות שלא מוכרים מעל המחיר המרבי.

ירון לוינסון: אבל הרגולטור לא עובר ברוב המקומות.

חנה וינשטוק  טירי: לא נכון.

חנה וינשטוק  טירי: בפיקוח ובאכיפה של סימון מחירים ומחירים מופקעים – משרד התמ"ת עושה הרבה, בוא נגיד ככה.

רוברט טיבייב: אבל עדיין יש מקרים - -

חנה וינשטוק  טירי: תמיד יש מקרים שלא מגיעים לכל - - - אבל האכיפה טובה.

ירון לוינסון: רק עוד נקודה לגבי הלחם.

ירון לוינסון: אני לא יודע למה זה יצא מהנושא, אני לא רואה כל הבדל, לחם הוא מוצר בסיסי.

כרמל שאמה-הכהן: תודה.

צביקה גולדשטיין: שלום רב.

צביקה גולדשטיין: שמי צביקה גולדשטיין, מנהל איגוד המזון בהתאחדות התעשיינים.

צביקה גולדשטיין: הדיון היום נוגע לסימון בנקודת המכירה.

צביקה גולדשטיין: כרגע דנים בנושא הסימון על גבי המוצר עצמו.

צביקה גולדשטיין: אני בשם התעשיינים יכול להגיד שאין התנגדות לסימון על המוצר עצמו, ככל שיוגדר מה הסימון, ושיהיה דיון מה בדיוק מסומן.

צביקה גולדשטיין: העלו פה סוגיות של מחיר מרבי או לא, ומה רושמים, אבל יהיה קשה בדיון כזה להתחיל לדון בסימון על המוצר עצמו.

רוברט טיבייב: אתה בעד?

צביקה גולדשטיין: תן לי לסיים, ברשותך.

צביקה גולדשטיין: אמרתי שאנחנו בעד, אין לנו התנגדות לסמן על המוצר עצמו, רק צריך לקבוע מה מסמנים.

צביקה גולדשטיין: זה נושא מורכב, ורק בדיון הזה עלה אם לשים את המחיר, איך מסמנים, מוצרים קטנים או גדולים – לא יודע, אני לא נכנס לזה כרגע, יש מוצרים מהמעדנייה, ויש מוצרים כמו לחם שהוא לחם ולא אריזה.

צביקה גולדשטיין: בסך הכול ניתן לפתור בדיון משותף ולמצוא פתרון לעניין הזה, אבל כרגע צריך לדון בתקנות הללו.

צביקה גולדשטיין: אנחנו, כמובן, רוצים לדון בעניין, בעד העניין, ואני מניח שבדיון מסודר גם נגיע לפתרון שייתן את הפתרון הטוב ביותר לטובת הצרכן.

אבשלום רביבו: אני עורך דין רביבו, אני מייצג את "גליקסמן".

אבשלום רביבו: הדברים, כמובן, מקובלים עלינו, אין לנו שום התנגדות עקרונית, רק בהסתייגות אחת פרקטית – צריך להיות או על המוצר או לחילופין על גבי אריזת המוצר במוצרים ארוזים.

אבשלום רביבו: למשל אנחנו לא נוכל לרשום על כל ביצה וביצה "מוצר בפיקוח" - -

רוברט טיבייב: ברור.

אבשלום רביבו: - - אלא אם יש לי אריזה של 30 ביצים - -

רוברט טיבייב: ברור.

אבשלום רביבו: - - ודבר שני, אנחנו צריכים תקופת מעבר להיערכות לדבר כזה.

רוברט טיבייב: ברור.

חנה וינשטוק  טירי: אבל חשוב להבין אם הסימון יהיה על המוצר עצמו, על האריזה, או שהוא יהיה במדבקה.

חנה וינשטוק  טירי: כמו שמדביקים מחיר.

חנה וינשטוק  טירי: זאת אחריות היצרן כשהוא מייצר את המוצר או שזה יהיה כמו העוסק – הרי על מי חובת הצגת מחירים?

חנה וינשטוק  טירי: על העוסק, לא על היצרן.

חנה וינשטוק  טירי: עם אקדח הדבקה הוא יכתוב: "מוצר בפיקוח", נניח בלי מחיר.

חנה וינשטוק  טירי: אז השאלה היא על מי מטילים את החובה הזאת, ואיך זה יהיה – מאוד חשוב לדון על כך.

חנה וינשטוק  טירי: אם הכוונה היא שיעשו את זה באקדח על גבי המוצרים זה לא קשור ליצרנים כי בעלי עסקים צריכים לעשות את זה, כמו חובת סימון מחירים.

חנה וינשטוק  טירי: חובת סימון מחירים היא לא על היצרנים, היא על הקמעונאים.

חנה וינשטוק  טירי: אבל אם רוצים שזה יהיה חלק מהאריזה זאת כבר סוגיה אחרת.

חנה וינשטוק  טירי: זאת הערה מהותית.

כרמל שאמה-הכהן: זה חייב להיות על האריזה, זה הכי נכון.

חנה וינשטוק  טירי: אין לכם התנגדות לזה?

חנה וינשטוק  טירי: אתם לא חוששים מ - - -

הילה דוידוביץ- בלומטל: זה סעיף פלילי, אגב.

צביקה גולדשטיין: אני לא אמרתי שאין לנו התנגדות, אני אמרתי שאנחנו בעד - -

חנה וינשטוק  טירי: כי בהתייעצות שאני עשיתי עם ההתאחדות הגישה הייתה שונה.

צביקה גולדשטיין: אני רק אמרתי שאנחנו רוצים לתת פתרון שיהיה טוב לצרכן.

צביקה גולדשטיין: אני אומר שוב, הדיון היום הוא על נושא מסוים בנקודת המכירה, ואם רוצים להרחיב את זה או לדון על המוצר עצמו יש השלכות רבות שצריכות להיבדק.

צביקה גולדשטיין: אני מניח שאנחנו באים בגישה חיובית וניתן למצוא את הפתרון הנכון על המוצר עצמו וסימון על-ידי היצרן.

כרמל שאמה-הכהן: תודה.

כרמל שאמה-הכהן: נא להקריא את התקנות.

אתי בנדלר: אבל התקנות מתייחסות רק לסימון.

כרמל שאמה-הכהן: לא משנה.

חנה וינשטוק  טירי: הקראה: תקנות הגנת הצרכן (חובת גילוי מוצר מזון בפיקוח), התשע"ב - 2012

חנה וינשטוק  טירי: "הגדרה 1.

חנה וינשטוק  טירי: בצו זה - "מוצר מזון בפיקוח" - מוצר מזון שהוחל עליו בצו, חוק פיקוח על מחירי מצרכים ושירותים, התשנ"ו – 1996 ונקבע לו מכוח החוק האמור מחיר או מחיר מרבי לפי פרק ה' לאותו חוק.

חנה וינשטוק  טירי: אפשר להוסיף: "או שהוטל עליו פיקוח לפי פרק ו' לאותו חוק", שזה בעצם מכניס את המלח ואת הלחם.

כרמל שאמה-הכהן: אנחנו בעד.

כרמל שאמה-הכהן: אני מבין שעל הסעיף הזה אין ויכוח.

כרמל שאמה-הכהן: הערות לסעיף לאחר התיקון?

כרמל שאמה-הכהן: אין מי בעד סעיף 1?

כרמל שאמה-הכהן: בעד סעיף 1 – רוב

כרמל שאמה-הכהן: נמנעים – אין

כרמל שאמה-הכהן: התקנה אושרה.

אתי בנדלר: כלומר זה פרק ה' או ו'.

כרמל שאמה-הכהן: כן.

כרמל שאמה-הכהן: בבקשה.

חנה וינשטוק  טירי: חובת גילוי מוצר מזון בפיקוח 2.

חנה וינשטוק  טירי: עוסק המוכר מוצר מזון בפיקוח, יציב שלט, בסמוך ככל שניתן למוצר בפיקוח, המגלה לצרכן כי אותו מוצר הוא מוצר מזון בפיקוח; עוסק המוכר מוצר מזון בפיקוח בשיווק מרחוק כהגדרתו בסעיף 14ג(ו) לחוק, יגלה לצרכן במקום בולט, אילו מוצרי מזון הם מוצרי מזון בפיקוח.

חנה וינשטוק  טירי: כפי שאמרנו אנחנו מציעים לעשות חובה פשוטה שלא יכולה לעורר התנגדויות מצד בעלי עסקים – להציב שלט בסמוך ככל שניתן למוצר בפיקוח ולומר מה המוצרים שהם בפיקוח.

חנה וינשטוק  טירי: אם זה למשל, ליד דוכן הביצים – לשים שלט ליד דוכן הביצים; אם זה ליד דוכן החלב – אז לשים ליד דוכן החלב.

אתי בנדלר: ואם יש שם גם ביצים אורגניות וגם ביצי חופש וגם ביצים רגילות?

חנה וינשטוק  טירי: כתוב: "ענק XL מעל 73 גרם הוא בפיקוח"; "גדול (L), בינוני – כך הביצים נקראות.

קריאה: אין קשר בין השלט לבין הביצים.

אתי בנדלר: אם הוועדה תחליט לאשר בכל זאת שילוט סמוך אז אני אעיר הערות, אבל ייתכן שהכיוון הוא שונה.

כרמל שאמה-הכהן: הכיוון שלי, אלא אם כן נשתכנע אחרת במהלך הדיון הוא כמו בפרסומת, שזה יהיה גם וגם.

כרמל שאמה-הכהן: כלומר גם שילוט כללי כפי שאתם מציעים וגם שילוט על גבי המוצר.

חנה וינשטוק  טירי: זה יהיה על המוצר על ידי היצרן?

חנה וינשטוק  טירי: זאת אומר שכשהוא מייצר את האריזה יהיה כתוב?

כרמל שאמה-הכהן: כן, הכי פשוט.

כרמל שאמה-הכהן: ליצרן זה הכי זול לעשות את זה, וזה מונע אחרי זה ויכוחים – "שכחתי", "לא שמתי".

רוברט טיבייב: זה לא כסף.

כרמל שאמה-הכהן: זה מבטיח יישום מלא, והעלות היא אפסית.

חנה וינשטוק  טירי: השאלה אם זה לא מטעה.

חנה וינשטוק  טירי: כאשר המוצר מוסר מפיקוח - -

כרמל שאמה-הכהן: לא נגיע למצב כזה.

כרמל שאמה-הכהן: זה רחוק.

חנה וינשטוק  טירי: - - אם זה לא יגרום להטעיית הצרכן.

כרמל שאמה-הכהן: אני לא רואה מוצרים שמוסרים מפיקוח בקרוב, וגם אם מוסרים – זה טווח של זמן.

חנה וינשטוק  טירי: המגמה של הממשלה היא כמה שפחות מוצרים בפיקוח, ולהסיר מפיקוח.

חנה וינשטוק  טירי: אני לא יודעת לומר לך אם יש איזה תוכניות להסיר מפיקוח.

חנה וינשטוק  טירי: אני דווקא התעסקתי בתחום הזה די הרבה.

כרמל שאמה-הכהן: אחרי שראיתי שמבקר המדינה מחפש עכשיו איזה פקיד שהסיר את הפיקוח - -

אבשלום רביבו: אבל שימו לב שאת מדברת על המשקלים ולא על הסיווגים – אל תטעו בזה.

חנה וינשטוק  טירי: מה זאת אומרת?

יוסי גליקסמן: XL מ-73 גרם, אבל זה גם הביצה האורגנית וגם ביצת חופש – זה אותו דבר.

חנה וינשטוק  טירי: ככה קבע הרגולטור.

כרמל שאמה-הכהן: אבל יש גם XL לאורגנית וגם לרגילה.

חנה וינשטוק  טירי: אבל הצו הגדיר הרי את המוצר בפיקוח.

קריאה: אורגני הוא לא בפיקוח, ואז הבן אדם מתבלבל.

יוסי גליקסמן: הסיווג של ביצה אורגנית ושל ביצת חופש זה אותו סיווג.

יוסי גליקסמן: זה סיווג של גודל ביצה.

כרמל שאמה-הכהן: אני רוצה לשאול את חבר הכנסת רוברט טיבייב – ההצעה שלי שזה יהיה גם וגם - מקובלת עליך?

רוברט טיבייב: כן.

כרמל שאמה-הכהן: אוקיי, עכשיו אנחנו במסלול הזה, בוא נעצב אותו.

אתי בנדלר: קודם כול מה יהיה כתוב?

אתי בנדלר: האם יהיה כתוב: "רק מוצר בפיקוח" או גם "מחירו"?

רוברט טיבייב: פה אני דורש ממש - -

אתי בנדלר: מחירו המרבי.

רוברט טיבייב: "מחיר מפוקח על-ידי הממשלה".

חנה וינשטוק  טירי: אנחנו מתנגדים לזה.

כרמל שאמה-הכהן: לְמה?

חנה וינשטוק  טירי: שיהיה על גבי המוצר המחיר המפוקח.

כרמל שאמה-הכהן: לי פחות חשוב הנושא של המחיר.

כרמל שאמה-הכהן: שהמחיר בפיקוח – זה אפשר לכתוב.

חנה וינשטוק  טירי: זה כן.

אתי בנדלר: לא יהיה כתוב: "מוצר מזון בפיקוח", אלא "מוצר מזון שמחירו מפוקח".

רוברט טיבייב: מה זה משנה?

אתי בנדלר: ייתכן ש"בפיקוח" זה על המרכיבים שלו, שאסור לשים שם צבעי מאכל, למשל.

צביקה גולדשטיין: אני רק חושב שקביעת נוסח כרגע, צריך לבדוק.

צביקה גולדשטיין: העלו כבר שניים-שלושה נוסחים - -

כרמל שאמה-הכהן: לגבי הנוסח שיהיה כתוב?

צביקה גולדשטיין: כן.

צביקה גולדשטיין: יש פה הרבה השלכות לדבר הזה.

צביקה גולדשטיין: סך הכול מי שראה אריזת מזון יודע שיש עליה הרבה סימונים.

צביקה גולדשטיין: יש לנו גישה חיובית אבל אני לא בטוח שכדאי - -

כרמל שאמה-הכהן: אז איך גומרים את הסיפור של הנוסח?

צביקה גולדשטיין: לרוב גם נותנים אפשרות או להגדיר.

צביקה גולדשטיין: זה תקנות, אז אולי יש פתרון.

צביקה גולדשטיין: אבל לתת זמן להתארגנות כדי להביא את הנוסח המוצע לנושא הספציפי של סימון על מוצר.

צביקה גולדשטיין: אני אומר שוב, לסימון בנקודת המכירה לא יהיו שום התלבטויות או התנגדויות, ולנו אין התנגדות, אבל צריך לשבת בצורה מסודרת כדי להבין את האמירות - -

חנה וינשטוק  טירי: לא היינו רוצים לדחות את הדיון על התקנות, היינו רוצים שהם יאושרו היום.

כרמל שאמה-הכהן: השאלה אם יש משהו דרמטי בניסוח שאתה רואה.

כרמל שאמה-הכהן: מה מציק לך?

צביקה גולדשטיין: יש מוצרים שאי אפשר לסמן על המוצר עצמו - -

כרמל שאמה-הכהן: זה משהו אחר.

כרמל שאמה-הכהן: כבר ניגע בזה, זה ברור.

חנה וינשטוק  טירי: יכולים להגיד: המוצר הוא ללא אריזה - -

כרמל שאמה-הכהן: גבינה צהובה במשקל זה גם בפיקוח, נכון?

צביקה גולדשטיין: נכון.

כרמל שאמה-הכהן: קצת קשה לסמן אותה.

כרמל שאמה-הכהן: בשלט זה יותר נכון.

צביקה גולדשטיין: יש גם נושא המחיר המרבי – אם כן או לא.

צביקה גולדשטיין: הרבה סוגיות שנראה לי שלפתור אותן - -

קריאות: - - -

צביקה גולדשטיין: אני רק אומר שהיות שמדובר פה בחוק ובתקנות אי אפשר להגיד שמה שאי אפשר לסמן, כן, ומה שאפשר לסמן – לא.

צביקה גולדשטיין: צריכות להיות הגדרות ברורות.

קריאות: ברור.

לאה ורון: זה לא דבר החקיקה הראשון שוועדת הכלכלה מכינה.

לאה ורון: ברור.

לאה ורון: אני דווקא חושב שבשיתוף פעולה אפשר להגיע לנוסח מסודר.

חנה וינשטוק  טירי: לא, אנחנו לא רוצים לדחות.

כרמל שאמה-הכהן: לא נדחה.

כרמל שאמה-הכהן: אנחנו נוסעים עכשיו בכביש הראשי, תן לנו לסיים.

כרמל שאמה-הכהן: נגיע לסמטאות שאתה רוצה.

צביקה גולדשטיין: מאה אחוז.

חנה וינשטוק  טירי: אז גם על גבי המוצר יהיה כתוב - -

כרמל שאמה-הכהן: בואו נחליט רק מה יהיה כתוב.

הילה דוידוביץ- בלומטל: גם אם רוצים גודל.

כרמל שאמה-הכהן: ברור.

צביקה גולדשטיין: גם זמן היערכות לסימון על האריזה בכל מקרה.

כרמל שאמה-הכהן: הצעות לניסוח, בבקשה.

כרמל שאמה-הכהן: אין למישהו הצעה?

אתי בנדלר: "מחיר המוצר המפוקח".

רונן רגב כביר: "מחיר מוצר זה נתון בפיקוח".

קריאות: - - -

רונן רגב כביר: נכון – "מוצר שמחירו מפוקח".

חנה וינשטוק  טירי: על גבי המוצר מספיק לכתוב: "מחיר מפוקח", לא צריך - -

כרמל שאמה-הכהן: "מחיר בפיקוח" או "מחיר מוגבל בפיקוח".

חנה וינשטוק  טירי: "מחיר בפיקוח".

אבשלום רביבו: חל חוק על זה.

צביקה גולדשטיין: כבוד היושב ראש, אני מצטער, אבל בכל מקרה קביעת נוסח כרגע היא - -

כרמל שאמה-הכהן: אין אלטרנטיבה.

כרמל שאמה-הכהן: אם כל כך מטריד אותך הנוסח זה לא בעיה – השר יוכל בתקנה תמיד לשנות את הנוסח.

כרמל שאמה-הכהן: מה הבעיה?

צביקה גולדשטיין: אבל אם זה עובר היום - -

כרמל שאמה-הכהן: זה עובר היום אבל זה לא חל ממחר.

צביקה גולדשטיין: אבל התקנות כמו שהועברו לדיון הן תקנות שמדברות על נקודת מכירה, ואם זה עובר לסימון על המוצר שווה לתת את הזמן לדיון ולהיערכות כדי שלא נעשה טעויות.

כרמל שאמה-הכהן: ניתן את הזמן להיערכות, אמרנו.

צביקה גולדשטיין: כן, אבל כרגע ההגדרה בחוק תהיה כבר כתובה פה, מהדיון הזה.

כרמל שאמה-הכהן: הניסוח הוא לא עניין של היערכות.

כרמל שאמה-הכהן: היערכות זה אריזות חדשות.

כרמל שאמה-הכהן: גם הניסוח.

כרמל שאמה-הכהן: השאלה איזה ניסוח נותנים, והאם הניסוח הוא הניסוח המתאים.

כרמל שאמה-הכהן: אז אני שואל אותך, מה ההערות שלך לגבי הניסוח.

רוברט טיבייב: יש לך בעיה עם הניסוח הזה?

כרמל שאמה-הכהן: איזה אופציות רשמנו עד עכשיו?

אתי בנדלר: "מוצר מזון שמחירו מפוקח" או "המחיר בפיקוח".

קריאה: אבל רואים שזה מזון.

חנה וינשטוק  טירי: לא צריך לרשום "מוצר מזון", מספיק "המחיר מפוקח".

אתי בנדלר: - - - "מוצר זה בפיקוח".

קריאות: - - -

כרמל שאמה-הכהן: "מחיר מרבי בפיקוח" כדי לתת אפשרות לתת הנחות.

אתי בנדלר: אם אתה לא נוקב במחיר אז ההפחתה מתבצעת על המחיר המרבי.

כרמל שאמה-הכהן: מה המשמעות של פיקוח מחירים במובן הזה – שמותר לך למכור גם בפחות.

אתי בנדלר: ברור.

אתי בנדלר: אבל אתה לא יודע מה המחיר, אתה לא נותן לו שום מידע.

חנה וינשטוק  טירי: את נותנת לו מידע בכך שאת אומרת שזה מחיר בפיקוח.

כרמל שאמה-הכהן: את אומרת שזה מוצר שאי אפשר למכור אותו בכמה שיותר.

אתי בנדלר: בכמה שיותר ממה?

אתי בנדלר: זאת השאלה.

כרמל שאמה-הכהן: לא כל הצרכנים מבינים מה זה מחירים בפיקוח.

כרמל שאמה-הכהן: אנחנו רוצים שאנשים יבינו - -

חנה וינשטוק  טירי: זה התפקיד של הרגולטור, לפקח על הוראות חוק.

חנה וינשטוק  טירי: הוא זה שצריך לגלות אם יש מחירים מופקעים.

קריאה: אולי שיהיה כתוב "מחיר ממשלתי" – זה לטוב ולרע.

קריאות: לא, לא.

סלעית קולר: המחיר יכול להיות יותר נמוך.

חנה וינשטוק  טירי: כשאומרים "מחיר בפיקוח" זה אומר שהמחיר הוא מוגבל, שאי אפשר להתפרע איתו כלפי מעלה.

יוסי גליקסמן: לדעתי, רק "מחיר מפוקח" כי בסופו של דבר גם על המדבקות אנחנו נותנים עוד אינפורמציות, ואין מקום לכתוב את כל זה.

יוסי גליקסמן: עם כל הכבוד, אין מקום.

חנה וינשטוק  טירי: איזה מדבקות?

יוסי גליקסמן: למשל בביצים כותבים תאריכים - -

כרמל שאמה-הכהן: על כל ביצה?

כרמל שאמה-הכהן: על כל אריזה יש מדבקה.

כרמל שאמה-הכהן: יש גם על הביצה, אבל נוסף לזה גם על האריזה יש מדבקה עם תאריך שימוש, גם 30 יום במקרר, גם שם המשווק, ואין שם מקום לכתוב את כל זה.

קריאה: אולי "מחיר לציבור".

כרמל שאמה-הכהן: הערות לגבי ההגדרה: "מחיר המוצר בפיקוח".

מיכאל לסר: ברור שזה מוצר.

מיכאל לסר: בשביל מה להוסיף את המילה "מוצר"?

כרמל שאמה-הכהן: "מחיר בפיקוח"?

קריאות: כן.

יוסי גליקסמן: אפשר לכתוב "מחיר מומלץ".

קריאות: לא, לא, לא.

אתי בנדלר: זה לא מומלץ, זה כל העניין.

יוסי גליקסמן: למה לא?

יוסי גליקסמן: אם אני רוצה, אני נותן פחות, ולתת יותר אני לא יכול.

אתי בנדלר: "המחיר מפוקח" או "מחיר בפיקוח"?

קריאה: זה לא משנה.

ירון לוינסון: מה שהעברית הנכונה אומרת.

כרמל שאמה-הכהן: יש פה מסר שזה כאילו המוצר הזול ביותר באותה קטגוריה.

כרמל שאמה-הכהן: זה מחיר מקסימלי מפוקח.

אבשלום רביבו: אפשר להוסיף פשוט מילה אחת: "מחיר מרבי מפוקח".

כרמל שאמה-הכהן: זה כבר הצעתי.

חנה וינשטוק  טירי: אבל זה לא תמיד מחיר מרבי.

כרמל שאמה-הכהן: זה מחיר מרבי בהגדרה.

חנה וינשטוק  טירי: אבל זה לא שהשרים קובעים מחיר, והמחיר הזה הוא מחיר מרבי.

כרמל שאמה-הכהן: זה מחיר מרבי.

חנה וינשטוק  טירי: לפי פרק ו' זה כעיקרון שלא השרים קובעים, זה השוק קובע, אבל אתה לא יכול להעלות מחירים כל פעם, ואתה צריך לקבל היתר.

חנה וינשטוק  טירי: אבל מבחינת המינוח אני לא חושבת שזה נכון לגבי פרק ו' להגיד "מחיר מרבי".

חנה וינשטוק  טירי: לכן "מחיר בפיקוח" זה יותר נכון.

אתי בנדלר: "המחיר בפיקוח"?

אתי בנדלר: זה הנוסח הסופי?

רוברט טיבייב: ברוך השם.

חנה וינשטוק  טירי: אז גם יהיה שלט וגם על גבי המוצר?

כרמל שאמה-הכהן: כן.

אבשלום רביבו: על גבי המוצר או אריזתו.

כרמל שאמה-הכהן: פיקוח של מי?

רוברט טיבייב: של ממשלה.

רוברט טיבייב: בכל מקרה של הממשלה.

אתי בנדלר: "בפיקוח ממשלתי" אתה רוצה לכתוב?

רוברט טיבייב: כן.

לאה ורון: לא, לא.

רוברט טיבייב: למה לא?

כרמל שאמה-הכהן: למה לא?

כרמל שאמה-הכהן: אולי זה בפיקוח של ארגוני הצרכנים?

רונן רגב כביר: אדוני היושב ראש, אפשר לפתור את הבעיה הזאת באמצעות ההבחנה שאתה יוצר בין שילוט לבין סימון.

רונן רגב כביר: בסימון עצמו על המוצר באמת אין מקום לטקסט – אפשר "מחיר בפיקוח"; אפשר לקבוע שהנוסח בשלט הוא מעט רחב יותר.

רונן רגב כביר: אז אתה פותר את הבעיה כי האילוצים האמיתיים - -

כרמל שאמה-הכהן: בין שתי מלים לעוד מילה זה לא דרמטי, זה לא משפטים.

כרמל שאמה-הכהן: אבל באמת אולי חשוב לכתוב שהפיקוח ממשלתי.

כרמל שאמה-הכהן: "מחיר בפיקוח ממשלתי".

כרמל שאמה-הכהן: בסדר – "המחיר בפיקוח ממשלתי".

אבשלום רביבו: זה לא מצלצל טוב, לא יודע למה.

חנה וינשטוק  טירי: זה נשמע מהתקופה של - -

כרמל שאמה-הכהן: זה לא נשמע טוב כאשר כל המוצרים בסופרמרקט נמצאים בפיקוח ממשלתי, אבל אם על מוצרים כמו לחם, ביצים ומלח יש פיקוח ממשלתי זה נשמע טוב מאוד.

דוד דהאן: או "מחיר ציבורי", גם יכול להיות.

קריאות: לא, לא.

חנה וינשטוק  טירי: אתם רוצים שיהיה כתוב: "בפיקוח ממשלתי" או "המחיר - -

אתי בנדלר: "המחיר בפיקוח ממשלתי", אמר היושב ראש.

כרמל שאמה-הכהן: אם הממשלה מתביישת שהיא מפקחת על המחירים האלה שתגיד את זה.

אתי בנדלר: עכשיו נתחיל עם "סימון על גבי המוצרים או אריזתם", ואחר כך נעבור, ברשותך, לשלטים.

אתי בנדלר: מה קורה עם מוצרים שלא ניתן לסמן עליהם?

כרמל שאמה-הכהן: זה יהיה רק בשלט.

אתי בנדלר: אז צריך להיות כתוב בפירוש - -

כרמל שאמה-הכהן: יש לנו פה רשימה סגורה.

קריאה: איזה מוצרים לא ניתן?

חנה וינשטוק  טירי: לחם לא ארוז וביצים שבאות במגע פתוח.

כרמל שאמה-הכהן: לחם שהוא לא ארוז.

כרמל שאמה-הכהן: לחם ארוז – אפשר.

חנה וינשטוק  טירי: אז אי אפשר לסמן על המוצר.

כרמל שאמה-הכהן: אבל על לחם ארוז את יכולה.

חנה וינשטוק  טירי: כן, נכון.

אתי בנדלר: אולי אפשר להיעזר – פתחתי תוך כדי דיון את צו הגנת הצרכן (סימון טובין), ושם מדובר על אופן סימון טובין, לפי אותו צו: סעיף 2. (א) "סימון טובין ייעשה בהדפסה, בהטבעה, בחריטה או בכל דרך אחרת על הטובין או אריזתם, למעט בכתב יד; לא ניתן לסמן על הטובין או על אריזתם – ייעשה הסימון על גבי תווית שתוצמד היטב לטובין או לאריזתם בהדבקה או בתפירה באופן שתמנע הסרתה בקלות".

אתי בנדלר: (1) "על אף האמור בסעיף קטן (א) טובין מסוג אחד שאינם ארוזים או שהם ארוזים באריזה שקופה המוצגים למכירה בתפזורת בתוך מכל או באזור מתוחם על גבי מדף וסימונם אחיד ומתייחס ליחידה בודדת, כגון" – ויש דברים שהם לא רלוונטיים – "יכול שיסומנו על גבי תווית או שלט צמוד למכל או למדף שבו הם מונחים או בסמוך אליהם.

אתי בנדלר: אם מספר סוגי הטובין מוצגים למכירה בתוך מכל או מדף אופן הסימון יהיה כזה שניתן יהיה לשייך את פרטי הסימון, כאמור לעיל, לסוג הטובין המתאים".

אתי בנדלר: אלה הן הוראות שאפשר להשתמש בהן שהן רלוונטיות לביצים ולסוגי הלחמים השונים.

כרמל שאמה-הכהן: יש כאן רשימה סגורה שהיא מאוד מצומצמת.

אתי בנדלר: נכון.

רונן רגב כביר: וכמעט כל המוצרים ארוזים.

כרמל שאמה-הכהן: אז אני אגיד מי אני מזהה שלא ניתן לסימון: לחם אחיד כהה, לחם לבן, חלה או מאפה שמרים – זה בלחמים; אחרי זה: לחם אחיד כהה פרוס וארוז – ניתן לסימון; לחם פרוס וארוז – ניתן לסימון; מלח מטבח רגיל מעולה – ניתן לסימון, זה באריזה; מלח שולחן מעולה גס – גם ניתן לסימון; חלב – גם אם הוא בשקית וגם אם הוא בקרטון – ניתן לסימון, אין שום בעיה; אשל, גיל, שמנת – גם ניתנים לסימון; חמאה רגילה – גם ניתנת לסימון; גבינה צהובה קשה מהמעדנייה שהיא פרוסה – זה יהיה רק על-ידי שלט.

רונן רגב כביר: או על ידי המשווק.

כרמל שאמה-הכהן: רגע, סליחה, יש שם אריזה, נכון?

רונן רגב כביר: בוודאי.

כרמל שאמה-הכהן: זה שמסירים את האריזה בדרך זה לא משנה.

דוד דהאן: עוגיות במשקל.

כרמל שאמה-הכהן: עוגיות לא מפוקחות.

צביקה גולדשטיין: כבוד היושב ראש, אני מבקש להעיר הערה בכל זאת.

צביקה גולדשטיין: אני חוזר: נראה לי שהדיון כרגע והפתרונות שניתנים בטווח של דקות בסוגיה שקשורה בסיווג מוצרים נראה לי בעייתי.

צביקה גולדשטיין: יש מגוון רחב של מוצרים ומגוון של גדלים בשקיות או לא בשקיות.

צביקה גולדשטיין: נראה לי שלהחליט החלטות - -

כרמל שאמה-הכהן: הגדלים פה ברורים, הכול מוגדר פה.

צביקה גולדשטיין: אני לא חושב.

כרמל שאמה-הכהן: מה אתה אומר לי?

כרמל שאמה-הכהן: חלב ליטר – זה דבר מוגדר.

כרמל שאמה-הכהן: יש פה רשימה סגורה, חבל.

לאה ורון: מר גולדשטיין, אנחנו הפצנו סדר יום מבעוד מועד, אנחנו פרסמנו את התקנות מבעוד מועד - -

צביקה גולדשטיין: פרסמתם תקנות לסימון בנקודת המכירה, זה מה שאני יודע.

צביקה גולדשטיין: או שאני טועה?

לאה ורון: אכן כן.

צביקה גולדשטיין: לא דובר על סימון על המוצרים עצמם.

צביקה גולדשטיין: זה חדש בדיון.

צביקה גולדשטיין: אני חוזר - -

כרמל שאמה-הכהן: אתה רוצה להגביל אותנו כל פעם רק למה שהשר מבקש?

כרמל שאמה-הכהן: לא בימינו.

צביקה גולדשטיין: אני לא רוצה, אני רק חושב שעולות פה הרבה סוגיות - -

כרמל שאמה-הכהן: הדיון הוא על תקנות סימון מוצרים בפיקוח, ואנחנו נעשה את המיטב לסמן את המוצרים.

צביקה גולדשטיין: אני רק אומר שאנחנו באים בגישה חיובית.

כרמל שאמה-הכהן: גם אנחנו בגישה חיובית.

כרמל שאמה-הכהן: שמענו את הערתך, ואני לא חושב שיש לה משקל רב כדי לעצור את הדיון.

כרמל שאמה-הכהן: זה העניין.

כרמל שאמה-הכהן: אז איך אתם רוצים לעשות את זה, אתם רוצים להחריג את המוצרים האלה?

אתי בנדלר: לדעתי, זאת טעות, אדוני, להחריג מוצרים מסוימים בתקנות האלה משום שההרכב של המוצרים יכול להשתנות.

כרמל שאמה-הכהן: תכתבו את זה איך שאתם רוצים, ובלבד שאלה הם המוצרים שיחויבו בלבד.

חנה וינשטוק  טירי: אפשר לומר שמוצרים שאינם ארוזים יסומנו בשלט.

כרמל שאמה-הכהן: הגענו בסוף למסקנה - - -

קריאות: - - -

כרמל שאמה-הכהן: לא, המארז של הביצים יהיה מסומן.

כרמל שאמה-הכהן: כל ביצה לסמן זה - -

חנה וינשטוק  טירי: לא, ברור שלא.

חנה וינשטוק  טירי: הפיקוח הוא על האריזה של 12 ביצים, לא על ביצה.

רוברט טיבייב: הסכמנו עם זה.

סוזנה רבינוביץ: למען הסר ספק אני רוצה להבהיר שהסימון על גבי השלט הוא על-ידי העוסק, הסימון על גבי המוצר הוא על-ידי היצרן.

כרמל שאמה-הכהן: ברור.

הילה דוידוביץ- בלומטל: צריך לכתוב את זה על השלט.

חנה וינשטוק  טירי: צריך להגיד את זה במפורש.

חנה וינשטוק  טירי: כי אפשר לחשוב – הסימון על גבי המוצר אפשרי גם עם אקדח סימון, אז יכולים לחשוב שהחובה היא על הקמעונאי, אז צריך לומר, לדעתי, שהיצרן יסמן.

כרמל שאמה-הכהן: מה גודל הסימון?

חנה וינשטוק  טירי: לא התייחסנו כי דיברנו רק על השלט.

חנה וינשטוק  טירי: אפשר לומר: "יציב שלט בסמוך ככל שניתן ובולט לעין".

אתי בנדלר: קודם מדברים על גודל האותיות על גבי המוצר.

חנה וינשטוק  טירי: זה תלוי בגודל של המוצר.

כרמל שאמה-הכהן: המוצר הכי קטן זה "גיל".

חנה וינשטוק  טירי: צריך אולי לדבר על יחס בין גודל המוצר לבין גודל האותיות.

חנה וינשטוק  טירי: לא לדבר על גודל.

מיכאל לסר: שיהיה קריא.

חנה וינשטוק  טירי: אפשר הוראה כללית שאומרת שהאותיות יהיו ברורות וקריאות.

אתי בנדלר: ובר-קיימא.

כרמל שאמה-הכהן: ובלי גודל מינימלי?

כרמל שאמה-הכהן: למה קודם הכנסת גודל מינימלי, מה היה העניין?

כרמל שאמה-הכהן: למה בתקנות הקודמות היה חשוב ופה זה לא חשוב?

קריאה: שני מילימטר.

כרמל שאמה-הכהן: לא, שני מילימטר זה קטן.

כרמל שאמה-הכהן: אין פה גם הרבה מילים בהשוואה למדבקת האחריות שקודם הכנו.

צביקה גולדשטיין: אבל זה מצטרף לסימון אדיר על המוצרים, זה לא רק הסימון היחיד על המוצר.

צביקה גולדשטיין: יש שם עוד הרבה סימונים.

צביקה גולדשטיין: יש תקן 1145 - -

כרמל שאמה-הכהן: נכון.

כרמל שאמה-הכהן: אדרבה ואדרבה, אנחנו רוצים שזה יהיה בולט, שזה לא ייטשטש.

כרמל שאמה-הכהן: אני יודע שיש סימונים אחרים.

כרמל שאמה-הכהן: אם היית אומר לי שזה מוצר שארוז באריזה חלקה הייתי אומר לך שכל גודל פוגע.

כרמל שאמה-הכהן: מאחר שיש הרבה סימונים זה רק ממחיש את הצורך בהבלטה.

מיכאל לסר: היה הבדל בין המוצרים, למשל ביצים.

מיכאל לסר: בביצים יש מיליוני אריזות.

כרמל שאמה-הכהן: אוקיי.

כרמל שאמה-הכהן: עדיין האריזות זה פונקציה של גודל הביצים.

מיכאל לסר: לכן זה צריך להיות קריא, זה ברור.

חנה וינשטוק  טירי: ולדבר על חצי מגודל האותיות של שם המוצר, למשל.

חנה וינשטוק  טירי: כתוב: "קוטג' – 5%".

כרמל שאמה-הכהן: הנוסח שהבאתם בתקנות הקודמות הוא נוסח של גודל מינימלי.

כרמל שאמה-הכהן: זה הדבר הכי בריא שיש, עם זה אין התחכמויות.

חנה וינשטוק  טירי: על מה אתה מדבר?

כרמל שאמה-הכהן: על גודל מינימלי של פונט.

לאה ורון: על תקנות של הדבקת מדבקת אחריות.

חנה וינשטוק  טירי: שני מילימטרים לפחות קבענו שם.

כרמל שאמה-הכהן: לא הרי פרסום של מדבקת אחריות כמו פרסום של סימון מחירים.

כרמל שאמה-הכהן: למה?

כרמל שאמה-הכהן: מדבקת אחריות אתה בא לקרוא באופן ספציפי, אתה לא צריך לחפש אותה בין דברים אחרים, אתה מתמקד בלקרוא אותה.

כרמל שאמה-הכהן: פה אנחנו רוצים שאדם יגיע למדף ויזהה את הסימון, שיהיה לו ברור.

חנה וינשטוק  טירי: אבל פה אתה מדבר על חובת היצרן לסמן על גבי האריזה.

חנה וינשטוק  טירי: הוא צריך לסמן עוד הרבה דברים אחרים, כמו שם המוצר, הכמות שלו, הערכים התזונתיים - -

צביקה גולדשטיין: וגם יש כבר סימון בשלט ליד.

כרמל שאמה-הכהן: אבל עדיין, גם אם תגידי, פונט 16, איזה גודל זה נותן?

כרמל שאמה-הכהן: זה קטן מאוד.

חנה וינשטוק  טירי: אני לא יודעת מה המשמעות של זה.

צביקה גולדשטיין: לכן אמרתי שכרגע לסגור דברים כאלה כשיש מוצרים מגוונים זה בעייתי.

חנה וינשטוק  טירי: או שאפשר לא להתערב בגודל ולומר שזה יהיה באותיות ברורות.

צביקה גולדשטיין: אבל תציעי הצעה באחריות שאפשר לסמן.

צביקה גולדשטיין: אנחנו דנים פה בנושאים מאוד רציניים.

חנה וינשטוק  טירי: אם הם יכתבו את זה באותיות - - -

כרמל שאמה-הכהן: אני בטוח.

רונן רגב כביר: אדוני היושב ראש, אם אפשר להציע הצעה ממודל שכבר קיים בתקנות בעניין אותיות מזעריות בפרסום.

רונן רגב כביר: נקבע יחס של האותיות המזעריות לעומת הטקסט הגדול ביותר בפרסום.

צביקה גולדשטיין: זה בלתי אפשרי כי אתה יכול להביא לפה גודל בלתי סביר לפרסום.

צביקה גולדשטיין: אתה מדבר על מוצר.

צביקה גולדשטיין: אני לא יודע מי אכל פה "אשל" לאחרונה – כמה מקום יש?

צביקה גולדשטיין: כדאי לעשות את הדיון הזה באחריות ולהבין שכל מילה שנאמרת פה – 2 מילימטר או 3 מילימטר - - -

חנה וינשטוק  טירי: אבל אתה יכול לעשות את הסימון לא למעלה, אלא על גבי הדופן.

צביקה גולדשטיין: לכן אני אומר:

צביקה גולדשטיין: אני מתייחס ברצינות לדיון, אבל הפתרונות שניתנים פה נעשים בדיון מאוד קצר.

צביקה גולדשטיין: לדעתי, ניתן לתת היום בתקנות רק לסימון בנקודת המכירה ולעשות דיון בפגרת הקיץ בנושא הסימון על המוצר ולבוא עם פתרון סגור ומוסכם.

צביקה גולדשטיין: כך נראה לי.

צביקה גולדשטיין: אני לא יודע לתת פתרון על גודל כשאני לא יודע מה גודל של "אשל" ושל "גיל", ואיך זה ייראה.

כרמל שאמה-הכהן: אפשר להזמין לנו דף מודפס עם המילים האלה בפונטים 12, 14 ו-16?

לאה ורון: אפשר לנסות.

כרמל שאמה-הכהן: בואו נעזוב את הגודל של הפונט.

כרמל שאמה-הכהן: יביאו לנו דוגמה מודפסת, ואנחנו נראה בעין.

אתי בנדלר: גודל הפונט הוא פחות רלוונטי.

אתי בנדלר: הבולטות שלו על גבי הרקע - -

כרמל שאמה-הכהן: זה ברור.

כרמל שאמה-הכהן: אנחנו נחזור לסיפור הזה כשיהיו לנו הדוגמות מול העיניים.

כרמל שאמה-הכהן: מה עוד יש לנו לפתור?

כרמל שאמה-הכהן: מה עם השלט הגדול?

חנה וינשטוק  טירי: דיברנו להציב שלט סמוך ככל שניתן למוצר בפיקוח.

חנה וינשטוק  טירי: אפשר להוסיף גם: "ובמקום בולט לעין", כלומר שזה לא יהיה מוסתר.

כרמל שאמה-הכהן: וגם אותן מילים : "המחיר בפיקוח ממשלתי".

חנה וינשטוק  טירי: לא, שם צריך לפרט את רשימת המוצרים שנמצאים בפיקוח בעצם.

חנה וינשטוק  טירי: זה לא סימון על גבי המוצר.

סלעית קולר: באותו מדף שאתה שם את הביצים האורגניות אתה שם גם ביצים רגילות, ואתה צריך לדעת אם אתה עושה שלט שכתוב: "מחיר הביצים בפיקוח ממשלתי", אתה מטעה את הצרכן.

סלעית קולר: לכן אתה חייב בשלט לפרט איזה מוצרים הם בפיקוח.

חנה וינשטוק  טירי: כן, יהיה פירוט של המוצרים.

כרמל שאמה-הכהן: אבל לכתוב: "בפיקוח ממשלתי".

רונן רגב כביר: ושם גם לנקוב את המחיר כי זה שלט שהמשווק שם.

חנה וינשטוק  טירי: הכותרת שלו תהיה "מוצרים בפיקוח ממשלתי", ואז תהיה רשימה.

כרמל שאמה-הכהן: לא, אז אני מבין שני דברים שונים.

כרמל שאמה-הכהן: יש שלט אחד בכל הסופר עם מחירים?

חנה וינשטוק  טירי: לא, לא.

חנה וינשטוק  טירי: אמרנו – "בסמוך ככל שניתן למוצר בפיקוח".

חנה וינשטוק  טירי: לא בתחילת החנות הוא יעשה לי שלט אחד.

כרמל שאמה-הכהן: אז יש כמה שלטים כאלה בחנות, זה מה שאני מבין.

כרמל שאמה-הכהן: במקרר של מוצרי החלב יהיה שלט אחד שיהיה כתוב עליו: "חלב", "גיל" או ממש במדף?

כרמל שאמה-הכהן: איך זה הולך?

חנה וינשטוק  טירי: אנחנו התכוונו שבמקום שמוכרים את הביצים – שם יהיה שלט.

כרמל שאמה-הכהן: אוקיי, זה בסדר.

חנה וינשטוק  טירי: במקום שמוכרים את החלב – שם יהיה שלט.

כרמל שאמה-הכהן: אבל החלב יכול להיות שמונה מטרים מה"גיל".

חנה וינשטוק  טירי: לא, במקום שמעדני החלב – "קוטג'", "גיל" וכולי – שם יהיה שלט אחר, וליד הלחם יהיה שלט.

כרמל שאמה-הכהן: הבנתי, בסדר.

כרמל שאמה-הכהן: זה נראה לי סביר.

רונן רגב כביר: אבל מסומן בשלט המחיר בפיקוח, לא על המוצר.

כרמל שאמה-הכהן: ברור.

כרמל שאמה-הכהן: מחיר בפיקוח ממשלתי.

רונן רגב כביר: לא, המחיר עצמו.

רונן רגב כביר: בואו נעשה הבחנה: כשמדובר על המוצר אנחנו לא רוצים שהיצרן יכתיב מחיר.

רונן רגב כביר: פה אנחנו מדברים על שלט בנקודת המכירה שהמשווק עצמו שם.

רונן רגב כביר: אין שום סיבה שהמחיר לא יופיע עליו.

רונן רגב כביר: אפשר לקבוע בתקנות שהוא יכול למכור במחיר המרבי או לסמן מחיר נמוך ממנו, אבל הוא לא יכול בכל מקרה להשאיר את זה ללא מחיר.

כרמל שאמה-הכהן: זה ברור.

חנה וינשטוק  טירי: אין פה הרשות להגבלים עסקיים שמחווה את דעתה.

חנה וינשטוק  טירי: אני יודעת מהי העמדה שלהם.

חנה וינשטוק  טירי: אני לא הייתי רוצה לקבוע - -

כרמל שאמה-הכהן: אבל יש מחיר שהוא גלוי לציבור.

חנה וינשטוק  טירי: אבל אתה כותב על גבי השלט את המחיר המרבי?

חנה וינשטוק  טירי: אנשים חושבים שזה המחיר, הם יתיישרו בסופו של דבר לפי המחיר הזה.

כרמל שאמה-הכהן: מה מונע מהם להתיישר גם היום?

כרמל שאמה-הכהן: זה לא מחיר סודי שרק כל אחד יודע.

חנה וינשטוק  טירי: אבל אתה רוצה שהם יגלו את זה לצרכן, שהם יסמנו את זה בנקודות המכירה.

כרמל שאמה-הכהן: נכון, מה הבעיה עם זה?

רוברט טיבייב: זאת בדיוק המטרה.

כרמל שאמה-הכהן: אם כתוב: "ביצים בפיקוח ממשלתי" – אני קונה כבר, אני רוצה לדעת מה המחיר.

הילה דוידוביץ- בלומטל: אבל יש חובת - - -

סוזנה רבינוביץ: אבל עכשיו המחיר יהיה על המוצר עצמו.

חנה וינשטוק  טירי: המחיר צריך להיות מחיר תחרותי, לטעמנו, זאת אומרת שהסימון של כל אחד קובע את המחיר.

כרמל שאמה-הכהן: אנחנו לא מבינים זה את זה.

כרמל שאמה-הכהן: המחיר שיסומן זה המחיר שזה נמכר בו בפועל, לא המחיר המפוקח.

רונן רגב כביר: בדיוק.

כרמל שאמה-הכהן: מה הבעיה עם זה?

חנה וינשטוק  טירי: אז לא הבנתי מה אתם רוצים שיהיה.

רונן רגב כביר: מחיר בפיקוח ממשלתי ולנקוב במחיר המכירה שלא יעלה על המחיר המרבי בפיקוח, זה הכול.

רונן רגב כביר: אם הוא יותר נמוך אז המחיר יותר נמוך; אם הוא לא - -

אתי בנדלר: אבל זה הוא צריך לעשות כך וכך.

חנה וינשטוק  טירי: זה מכוח חוק הגנת הצרכן – הוא צריך לשים - - -

כרמל שאמה-הכהן: הוא עושה את זה על המוצר, אבל לא בשלט הכללי.

חנה וינשטוק  טירי: אבל על השלט הוא יכתוב את המחיר, ואז יהיו לצרכן שני מחירים?

כרמל שאמה-הכהן: לא.

כרמל שאמה-הכהן: את לא מקשיבה לי.

כרמל שאמה-הכהן: אני אמרתי את זה בצורה ברורה.

כרמל שאמה-הכהן: בשלט יהיה כתוב מחיר המכירה בפועל.

כרמל שאמה-הכהן: אותו מחיר שמסומן על המוצר יהיה גם כתוב על גבי השלט, מה הבעיה עם זה?

חנה וינשטוק  טירי: עם זה אין בעיה, אבל זה לא מחיר בפיקוח.

כרמל שאמה-הכהן: את לא מציינת את המחיר שבפיקוח, את אומרת: מוצר זה בפיקוח ממשלתי, המחיר לצרכן הוא כך וכך.

הילה דוידוביץ- בלומטל: אבל מה הערך המוסף?

חנה וינשטוק  טירי: עם זה אין לי בעיה.

חנה וינשטוק  טירי: אבל אין לזה ערך מוסף.

הילה דוידוביץ- בלומטל: היום יש חובה לשים על גבי המוצר עצמו.

מיכאל לסר: אנחנו כיצרנים מדפיסים על המוצר את המחיר של הצו.

מיכאל לסר: יכול להיות שבשלט, אם הם ירצו למכור את זה במחיר יותר זול אז אנחנו לא יכולים לשנות את המחיר על המוצר בהתאם למה שיהיה בשלט.

מיכאל לסר: זאת אומרת שיכול להיות שיהיה מצב שהמחיר על המוצר יהיה כלשהו, והוא יהיה המחיר המרבי - -

כרמל שאמה-הכהן: מה קורה היום כשהם רוצים למכור יותר זול?

מיכאל לסר: בנושא של הביצים, בצו, לא מוכרים יותר זול.

כרמל שאמה-הכהן: אז זה היינו הך.

מיכאל לסר: אבל אם יהיה מחר מצב שהחנות תרצה לעשות על זה מבצע, יהיה מחיר אחר בשלט ומחיר אחר על המוצר.

כרמל שאמה-הכהן: מה קורה היום כשמישהו רוצה - - -

שמואל טל: קרה רק פעם אחת שזה קרה, לא מזמן, במחאה החברתית שעשו הוזלה של מוצרים בפיקוח.

שמואל טל: הייתה אי התאמה בין המחיר הנמוך - -

קריאה: מה הבעיה עם זה?

קריאה: זה יותר זול.

מיכאל לסר: יהיה מחיר שונה.

שמואל טל: זה מה שהיא רוצה למנוע.

כרמל שאמה-הכהן: כל אי התאמה לטובת הצרכן תתקבל בברכה.

ירון לוינסון: לא תקבל תביעה על זה שמכרת יותר זול.

כרמל שאמה-הכהן: כן, בדיוק.

כרמל שאמה-הכהן: עוד הערות?

כרמל שאמה-הכהן: קיבלנו את האותיות.

רוברט טיבייב: הצעה, אדוני היושב ראש: שלא יהיה פחות מ-8.

כרמל שאמה-הכהן: מה "8"?

כרמל שאמה-הכהן: תגיד לי, אתה נורמלי?

כרמל שאמה-הכהן: סליחה.

רוברט טיבייב: אני מקבל את ההצעה שלו.

רוברט טיבייב: אני לא יודע מה המחיר של הגדול.

כרמל שאמה-הכהן: אתה רואה את הגודל של 8?

רוברט טיבייב: אני רואה את זה, בוודאי.

כרמל שאמה-הכהן: אתה מבין את המשמעות של הגודל 8?

כרמל שאמה-הכהן: לא יראו את זה.

קריאה: כבוד היושב ראש, זה בתוספת שלט.

רונן רגב כביר: לכל הפחות 10.

רונן רגב כביר: מה הגודל המינימלי?

קריאה: 10 פיקסלים זה 2 מילימטרים.

צביקה גולדשטיין: למוצרים הספציפיים מדובר בגודל משמעותי.

כרמל שאמה-הכהן: חברים, זה יותר קטן מה"הכשר".

קריאות: - - -

צביקה גולדשטיין: כבוד היושב ראש, הגישה היא חיובית.

צביקה גולדשטיין: בוא נקבע 8.

צביקה גולדשטיין: אנשים הרי לא באים פה להסתיר, אחרת לא רושמים את הדבר הזה.

רוברט טיבייב: 8 בתנאי.

רוברט טיבייב: בתנאי לגודל הכי גדול.

צביקה גולדשטיין: אתה לא יודע מה כתוב על המוצר.

צביקה גולדשטיין: לכן בוא נקבע גודל ולא נקבע תנאים - -

רוברט טיבייב: לא, לא.

צביקה גולדשטיין: מדובר במוצרים מאוד קטנים – "אשל" ו"גיל".

צביקה גולדשטיין: על מה הוא מדבר?

צביקה גולדשטיין: אתה גם עצמך לא מכיר את המוצרים האלה מספיק כדי לתת הנחיות איזה גודל של אותיות יהיה על המוצר.

צביקה גולדשטיין: עם כל הכבוד ועם כל ההדר - -

רוברט טיבייב: מה הגודל של "מי עדן"?

צביקה גולדשטיין: אין לי מושג.

רוברט טיבייב: פחות או יותר.

צביקה גולדשטיין: כשאני עושה עבודה אני בודק היטב, לומד את הדברים, נכנס למוצרים, יושב שעות על התקנות, ולא בדקה אחת מתקין תקנות - -

רוברט טיבייב: לכל אחד יש בקבוק מולו.

רוברט טיבייב: הגודל של האותיות על "מי עדן" פה הוא 18 לפחות.

צביקה גולדשטיין: והדבר האמיתי, מהו?

רוברט טיבייב: 8 פה – פשוט לא רואים, אני מסכים.

רוברט טיבייב: יכול להיות שבהתאם צריך לעשות איזשהו יחס.

רוברט טיבייב: מה היחס פה?

רוברט טיבייב: צריך לחשב.

רוברט טיבייב: פה דווקא מתאים 14 ו-12.

צביקה גולדשטיין: אני אומר את דעתי, אבל אני חושב שבדיון כזה שלא בדקו בצורה רצינית מה קורה עם המוצרים ומתחילים לסגור גודל אותיות, הקביעה מעל 8 היא קביעה לא אחראית.

צביקה גולדשטיין: זאת דעתי.

רונן רגב כביר: קביעה מעל 8 - - -

צביקה גולדשטיין: כן, מה שמופיע פה.

רונן רגב כביר: 8 פיקסלים?

רונן רגב כביר: אנשים יצטיידו בזכוכית מגדלת?

צביקה גולדשטיין: הרי גם אתה לא ראית כלום, עם כל הכבוד.

צביקה גולדשטיין: לפחות תגלה אחריות בדברים שאתה עושה.

רונן רגב כביר: אתה יודע שבחוזה אחיד שאנשים מעיינים בו קצת יותר מאשר על אריזה של "אשל" אסור לכתוב אותיות קטנות מ-2 מילימטר.

רונן רגב כביר: 8 פיקסלים זה פחות מ-2 מילימטר.

חנה וינשטוק  טירי: אבל סימון תזונתי וכולי, זה מופיע לך בקטן, אין הוראות לגבי הגודל.

חנה וינשטוק  טירי: זה גם מידע מאוד חיוני לצרכן.

הילה דוידוביץ- בלומטל: אם לא יותר חיוני.

חנה וינשטוק  טירי: בדיוק.

סלעית קולר: בגלל זה באמת לא רוצים - - -

קריאות: - - -

רונן רגב כביר: בגלל זה אנחנו מציעים לא לקבוע גודל אחיד.

רונן רגב כביר: אנחנו מציעים לקבוע פרופורציה אחידה.

רונן רגב כביר: העסק עצמו קובע את הפרופורציה.

רונן רגב כביר: הוא קובע את הגודל של האותיות על גבי המוצר.

כרמל שאמה-הכהן: "ועדת הגדלים" פה החליטה החלטה, ואנחנו נשמע הערות.

כרמל שאמה-הכהן: ההצעה שלנו היא שהגודל לא יפחת מגודל של פונט 12.

כרמל שאמה-הכהן: זאת התווית בגודל הזה, כשמורידים את המילה "ממשלתי" מתחת לצמד המילים "מחיר בפיקוח".

כרמל שאמה-הכהן: ממש תווית של סנטימטר אחד על שניים, זה מה שזה יוצא.

כרמל שאמה-הכהן: זאת מדבקה מאוד קטנה, וזה מודפס.

כרמל שאמה-הכהן: זה אפילו פחות מזה.

כרמל שאמה-הכהן: לדעתי, צריך להיות ברור שזה יהיה תחום במסגרת.

אתי בנדלר: זה הגודל במדבקה או בהטבעה על גבי המוצר עצמו, לא על השלט.

צביקה גולדשטיין: כבוד היושב ראש, לדעתי, ההחלטה שלך היא בעייתית למוצרים כמו "אשל" ו"גיל".

צביקה גולדשטיין: לדעתי, צריך היה להחליט על גודל יותר קטן ולא בשביל להסתיר, אלא בשביל לאפשר את מגוון הסימון על המוצר.

כרמל שאמה-הכהן: עוד הערות?

כרמל שאמה-הכהן: אין.

אתי בנדלר: אז זאת ההחלטה?

כרמל שאמה-הכהן: כן.

כרמל שאמה-הכהן: אנחנו נעלה את זה עכשיו להצבעה.

כרמל שאמה-הכהן: את רוצה לחזור על הפרטים?

אתי בנדלר: אני מדברת כרגע רק על סימון המוצר עצמו.

שמואל טל: אם אתם הולכים על כזה גודל אז אנחנו לפחות בעניין הביצים צריכים זמן היערכות גדול מאוד.

כרמל שאמה-הכהן: נדבר על זמן ההיערכות.

כרמל שאמה-הכהן: זה סעיף נפרד.

אתי בנדלר: התוכן יהיה "המחיר בפיקוח ממשלתי; ולגבי הגודל: "הגודל לא יפחת מפונט 12 ותחום במסגרת".

אתי בנדלר: זאת ההחלטה.

אתי בנדלר: אתם תנסחו את זה אחר כך.

שלמה שטרית: אבל אם לא יהיה מקום בתוך האריזה, שאפשר יהיה לעשות את זה יותר קטן.

רוברט טיבייב: על מה נלחמנו עכשיו?

כרמל שאמה-הכהן: הצבעה.

כרמל שאמה-הכהן: בעד התיקונים – רוב

כרמל שאמה-הכהן: נמנעים – אין

כרמל שאמה-הכהן: התיקונים לגבי המוצר מאושרים.

אתי בנדלר: מה עם השלט?

אתי בנדלר: עוד נקבע קודם שהסימון על גבי השלט יהיה על-ידי העוסק, ועל גבי המוצר – על-ידי היצרן.

אתי בנדלר: את זה גם אדוני מאשר?

כרמל שאמה-הכהן: הצבעה

כרמל שאמה-הכהן: נגד – אין

כרמל שאמה-הכהן: הסימון על גבי השלט מאושר.

כרמל שאמה-הכהן: מאושר.

כרמל שאמה-הכהן: על המוצר החובה היא על היצרן.

צביקה גולדשטיין: על המוצר שניתן לסמן עליו, כמובן.

אתי בנדלר: "לא יהיה סימון על גבי מוצר שאינו ארוז" – גם זאת החלטה, אדוני?

כרמל שאמה-הכהן: כן.

כרמל שאמה-הכהן: שאינו ארוז.

שלמה שטרית: על גבי מוצר או אריזתו.

שלמה שטרית: אי אפשר על ביצה לשים - - -

כרמל שאמה-הכהן: אמרנו, על אריזה.

כרמל שאמה-הכהן: אתה לא צריך לסמן את הביצים.

אתי בנדלר: עכשיו צריך לדבר על השלט.

ירון לוינסון: - - - זה רק מוצרים, השלט שם היה A4, נכון?

ירון לוינסון: זה יכול לפתור את הבעיה?

רונן רגב כביר: בשלט המדיניות?

אתי בנדלר: שלט מדיניות יש לך אחד בחנות – סמוך לכניסה או לקופה.

ירון לוינסון: זה גדול מדי.

אתי בנדלר: ודאי שלא כי כאן זה צריך להיות על גבי תווית.

ירון לוינסון: אז הוא יהיה הבסיס.

ירון לוינסון: בוא נחתוך אותו קצת.

כרמל שאמה-הכהן: ברור שזה הרבה יותר קטן מ-A4.

סוזנה רבינוביץ: עוסק שרוצה לשים שלט אחד בכניסה עם כל המוצרים, אני לא בטוחה אם זה לא טוב לצרכן כשהוא כבר רואה בדיוק כשהוא נכנס מה בפיקוח.

רונן רגב כביר: הוא יכול לעשות את זה בנוסף.

סוזנה רבינוביץ: אני לא בטוחה.

אתי בנדלר: לגבי השלט צריך להיות הטקסט - -

חנה וינשטוק  טירי: תלוי כמה מוצרים יש.

אתי בנדלר: - - מוצר מזון שבפיקוח ממשלתי פלוס המחיר או בלי המחיר בסוף?

אתי בנדלר: מה אדוני החליט?

כרמל שאמה-הכהן: בשלט – עם המחיר.

אתי בנדלר: פלוס המחיר המרבי המותר?

כרמל שאמה-הכהן: לא, מחיר המכירה.

הילה דוידוביץ- בלומטל: ואם יש מבצע אז המחיר של המבצע מתעדכן על השלט?

כרמל שאמה-הכהן: מחיר המכירה, כן.

כרמל שאמה-הכהן: אנחנו סגורים לגבי זה?

אתי בנדלר: לא.

אתי בנדלר: מוצר מזון שמחירו בפיקוח ממשלתי פלוס מחיר המכירה, המחיר בפועל.

אתי בנדלר: זה דבר אחד לגבי השלט.

אתי בנדלר: שנית, איפה זה יוצב?

כרמל שאמה-הכהן: הם הגדירו נכון: סמוך ככל שניתן למוצר בפיקוח.

חנה וינשטוק  טירי: אפשר גם: "ובמקום בולט לעין".

רוברט טיבייב: השאלה היא מה זה "מקום בולט לעין".

אתי בנדלר: מה הוספת, חנה?

חנה וינשטוק  טירי: הוספנו "במקום בולט לעין".

אתי בנדלר: "במקום בולט לעין".

אתי בנדלר: כאן אתה רוצה לקבוע הוראות לגבי הפונטים?

כרמל שאמה-הכהן: לא, זה בעייתי.

אתי בנדלר: זה יהיה ככה: "השילוט יוצב במקום בולט לעין, באותיות ובספרות ברורות וקריאות".

כרמל שאמה-הכהן: מי בעד?

כרמל שאמה-הכהן: בעד תקנה 2 – רוב

כרמל שאמה-הכהן: נמנעים – אין

כרמל שאמה-הכהן: תקנה 2 אושרה.

כרמל שאמה-הכהן: סעיף 3, תחילה.

רונן רגב כביר: כבוד היושב ראש, אם אפשר רק הערה: לדעתי, יש כאן מקום לדיון, אולי לא במסגרת הדיון הספציפי הזה, בכל מה שנוגע לחנויות קטנות.

רונן רגב כביר: אנחנו כל הזמן מדברים פה בהסתכלות על רשתות ומרכולים, ולחנויות קטנות הנטל הרגולטורי יכול להיות לא פשוט – לשים לכל מדף בנפרד – ויכול להיות שניתן לפטור חנות קטנה בשלט בולט אחד בכניסה עבור כל המוצרים בפיקוח, כמו שקבעו בחוק הפיקדון פטור מתחת למטרז' מסוים.

כרמל שאמה-הכהן: זה משהו אחר, פיקדון.

רונן רגב כביר: אני לא אומר שלא יהיה שלט, אלא להגיד שחנויות בגודל כזה - -

כרמל שאמה-הכהן: סעיף התחילה, נא להקריא.

חנה וינשטוק  טירי: תחילה 3.

חנה וינשטוק  טירי: תחילתן של תקנות אלה 60 ימים מיום פרסומן.

חנה וינשטוק  טירי: " קבענו 60 ימים כשדיברנו על השלט, אבל לגבי הסימון על גבי המוצר יכול להיות שצריך לעשות הפרדה.

חנה וינשטוק  טירי: השלט, תחילתו יהיה 60 ימים ולגבי הסימון על גבי המוצר, לדעתי צריך לתת יותר.

צביקה גולדשטיין: אנחנו מדברים גם היום על עלויות.

צביקה גולדשטיין: יש פה מלאים של מיליוני אריזות.

צביקה גולדשטיין: אנחנו חשבנו לתת שנה.

צביקה גולדשטיין: כבוד חבר הכנסת, בעוד חודשיים יהיה על השלטים.

צביקה גולדשטיין: חבל לזרוק אריזות - -

כרמל שאמה-הכהן: למה אתה צריך שנה, תסביר לי.

צביקה גולדשטיין: זה מה שבדקתי עם החברים.

כרמל שאמה-הכהן: איך בדקת אם זה לא היה על הפרק?

יוסי גליקסמן: כשאנחנו אורזים אריזות זה מספר רב של חודשים היות שחלק מהאריזות מיובאות, ואתה חייב לשמור לפחות חמישה-שישה חודשים על אריזה.

יוסי גליקסמן: כי אם מחר יש שביתה בנמל כמו שעומד לקרות ביום רביעי - -

רוברט טיבייב: חמישה-שישה זה כבר לא שנה.

יוסי גליקסמן: זה המינימום שאנחנו אורזים.

יוסי גליקסמן: אנחנו אישית אורזים מינימום לחצי שנה אריזה.

קריאה: יש הרבה סוגי אריזות.

יוסי גליקסמן: בשנים האחרונות לא היו שביתות בנמלים, אבל בעבר נשארנו בלי אריזות.

רוברט טיבייב: אתם מזמינים אריזות מחו"ל?

יוסי גליקסמן: נכון, אריזות מגיעות מחו"ל.

רוברט טיבייב: מה לגבי כחול-לבן?

יוסי גליקסמן: יש אריזות כחול-לבן, ויש אריזות שהמפעלים פה לא מייצרים, ובגלל הכמות הנמוכה זה בא מייבוא.

יוסי גליקסמן: זה לא קשור כרגע לכחול-לבן.

יוסי גליקסמן: המפעל פה לא מייצר.

יוסי גליקסמן: למשל מפעל אריזות לביצים לא מייצר את כל האריזות.

שמואל טל: יש עוד נושא של גדלים.

שמואל טל: לפעמים אנחנו לא משתמשים באריזה מסוימת, אבל אנחנו מחזיקים את המלאי שלה.

שמואל טל: אין גודל מדיום בשוק, אבל האריזה עומדת, אז זה יכול לקחת חצי שנה-שבעה חודשים שזה רק יישב.

יוסי גליקסמן: עד שנתחיל למכור את זה.

שמואל טל: זה עניין של מחזור.

כרמל שאמה-הכהן: מה אתה מציע, חבר הכנסת טיבייב?

רוברט טיבייב: חצי שנה.

מיכאל לסר: מינימום.

רוברט טיבייב: כמו שאני מכיר, אדוני היושב ראש, אנחנו נקבל החלטה נכונה.

כרמל שאמה-הכהן: לגבי השילוט – אנחנו משאירים 60 ימים; לגבי סימון אריזות - -

קריאה: 1 בינואר.

כרמל שאמה-הכהן: לא, זה רחוק.

מיכאל לסר: 9 חודשים.

רוברט טיבייב: אני זורם איתם – 6 חודשים.

אתי בנדלר: הם אמרו תשעה חודשים.

כרמל שאמה-הכהן: 180 ימים.

מיכאל לסר: יש רק בעיה שזה יוצא 1 בספטמבר, בעוד חצי שנה, וזה בדיוק לפני חגים, וזה זמן בעייתי בגלל החגים.

מיכאל לסר: אז אם אפשר – אחרי החגים.

רוברט טיבייב: זאת בדיוק המטרה שלנו.

רוברט טיבייב: אנשים צריכים את המחירים דווקא בחגים.

כרמל שאמה-הכהן: זה לא יוצא לך 1 בספטמבר, ייצא לך אחרי.

כרמל שאמה-הכהן: עד שהשר יחתום, עד שיפרסמו.

כרמל שאמה-הכהן: זה לוקח זמן.

אתי בנדלר: עד שינסחו.

כרמל שאמה-הכהן: עד שינסחו – יש לך זמן, תאמין לי.

כרמל שאמה-הכהן: 180 ימים.

אתי בנדלר: שישה חודשים, ברשותך.

כרמל שאמה-הכהן: הצבעה.

כרמל שאמה-הכהן: בעד תקנה 3– רוב

כרמל שאמה-הכהן: נמנעים – אין

כרמל שאמה-הכהן: אושר פה-אחד.

כרמל שאמה-הכהן: התקנות אושרו.

כרמל שאמה-הכהן: תודה רבה לכל המשתתפים.